b'\n_START_ARTICLE_\nS/S Bolheim\n_START_PARAGRAPH_\nS/S Bolheim oli saksalainen rahtilaiva joka joutui talvisodan aikana 10. joulukuuta 1939 M\xc3\xa4ntyluodon edustalla neuvostoliittolaisen sukellusveneen S1:n tykkituleen. Tulituksessa laivan s\xc3\xa4hk\xc3\xb6tt\xc3\xa4j\xc3\xa4 kuoli heti ja p\xc3\xa4\xc3\xa4llikk\xc3\xb6 my\xc3\xb6hemmin saamiinsa vammoihin._NEWLINE_Bolheim oli talvisodan alkaessa purkamassa lastiaan M\xc3\xa4ntyluodon satamassa. Neuvostoliitto ilmoitti ett\xc3\xa4 vieraiden maiden alusten oli kahden p\xc3\xa4iv\xc3\xa4n kuluessa poistuttava Suomen aluevesilt\xc3\xa4 ja sen j\xc3\xa4lkeen niit\xc3\xa4 kohdeltaisiin vihollisaluksina. Bolheimin p\xc3\xa4\xc3\xa4llikk\xc3\xb6 Hildesheim olisi t\xc3\xa4m\xc3\xa4n vuoksi halunnut keskeytt\xc3\xa4\xc3\xa4 laivan lastin purkamisen mutta satamaviranomaiset vaativat Suomelle t\xc3\xa4rke\xc3\xa4n lastin purkamista loppuun. Neuvostoliiton asettama m\xc3\xa4\xc3\xa4r\xc3\xa4aika oli kulunut umpeen kun Bolheim l\xc3\xa4hti M\xc3\xa4ntyluodosta propsilastissa 10. joulukuuta kohti Ruotsia._NEWLINE_Alkumatkassa Bolheim oli mukana kahden suomalaisen ja toisen saksalaisen laivan kanssa saattueessa jota suojasi kaksi suomalaista partioalusta. Saattue hajosi puolenp\xc3\xa4iv\xc3\xa4n maissa Bolheimin jatkaessa matkaa yksin. Kello 14.50 neuvostoliittolainen sukellusvene S1 jonka p\xc3\xa4\xc3\xa4llikk\xc3\xb6 oli kapteeniluutnantti Tripolskij nousi pintaan noin 150 metrin et\xc3\xa4isyydell\xc3\xa4 Bolheimista. Vene sukelsi uudestaan mutta palasi taas pintaan noin kymmenen minuutin kuluttua ja ampui tykill\xc3\xa4\xc3\xa4n nelj\xc3\xa4 laukausta kohti laivaa. Komentosillalle osunut ammus surmasi laivan s\xc3\xa4hk\xc3\xb6tt\xc3\xa4j\xc3\xa4n ja haavoitti p\xc3\xa4\xc3\xa4llikk\xc3\xb6\xc3\xa4. Laivan miehist\xc3\xb6 poistui alukselta pelastusveneiss\xc3\xa4 per\xc3\xa4miehen johdolla ja he l\xc3\xa4htiv\xc3\xa4t soutamaan kohti M\xc3\xa4ntyluotoa. Sukellusvene jatkoi viel\xc3\xa4 Bolheimnin tulitusta ampuen siihen 15\xe2\x80\x9320 laukausta. Laiva ei kuitenkaan uponnut kokonaan vaan ajelehti propsilastin kannattamana Suomen rannikon suuntaan. Sit\xc3\xa4 yritettiin my\xc3\xb6hemmin hinata matalammille vesille mutta siin\xc3\xa4 vaiheessa alus upposi 38 metrin syvyyteen. Hylyn sijaintipaikka on 61,26 astetta pohjoista leveytt\xc3\xa4 ja 21,40 astetta it\xc3\xa4ist\xc3\xa4 pituutta._NEWLINE_Bolheimin miehist\xc3\xb6 ei myrskyn takia p\xc3\xa4\xc3\xa4ssyt rantautumaan M\xc3\xa4ntyluotoon vaan he ajelehtivat kahden vuorokauden ajan merell\xc3\xa4 kunnes p\xc3\xa4\xc3\xa4siv\xc3\xa4t maihin Merikarvialla. Aluksen p\xc3\xa4\xc3\xa4llikk\xc3\xb6 kuoli vammoihinsa t\xc3\xa4\xc3\xa4ll\xc3\xa4 ja muu miehist\xc3\xb6 palasi my\xc3\xb6hemmin Saksaan Haaparannan ja Tukholman kautta._NEWLINE_S/S Bolheim oli rakennettu vuonna 1913 Rotterdamissa Hollannissa ja sen omisti hampurilainen laivanvarustaja August Bolten. Aluksen vetoisuus oli 3324 brt, pituus 100,9 metri\xc3\xa4, leveys 14,7 metri\xc3\xa4 ja syv\xc3\xa4ys 6,8 metri\xc3\xa4. Laivalla oli 1300 hevosvoiman trippelih\xc3\xb6yrykone kahdella h\xc3\xb6yrykattilalla.'